Document ID: 32007D0707

ΑΠΌΦΑΣΗ ΤΗΣ ΕΠΙΤΡΟΠΉΣ
της 30ής Οκτωβρίου 2007
σχετικά με την κατανομή στη Γερμανία τριών πρόσθετων ημερών αλιείας για ενισχυμένο πρόγραμμα κάλυψης παρατηρητών σύμφωνα με το παράρτημα II Α του κανονισμού (ΕΚ) αριθ. 41/2007 του Συμβουλίου
[κοινοποιηθείσα υπό τον αριθμό Ε(2007) 5221]
(Το κείμενο στη γερμανική γλώσσα είναι το μόνο αυθεντικό)
(2007/707/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 41/2007 του Συμβουλίου, της 21ης Δεκεμβρίου 2006, περί καθορισμού, για το 2007, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε ύδατα όπου απαιτούνται περιορισμοί αλιευμάτων (1), και ιδίως τα σημεία 11.1 και 11.3 του παραρτήματος II A,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 41/2007 καθορίζονται οι αλιευτικές δυνατότητες για το έτος 2007, για ορισμένα αποθέματα ιχθύων και ομάδες αποθεμάτων ιχθύων, καθώς και οι συναφείς όροι υπό τους οποίους μπορούν να χρησιμοποιούνται οι αλιευτικές αυτές δυνατότητες.
(2)
Το παράρτημα II A του κανονισμού (ΕΚ) αριθ. 41/2007 καθορίζει τον μέγιστο ετήσιο αριθμό ημερών, κατά τη διάρκεια των οποίων ένα κοινοτικό αλιευτικό σκάφος μπορεί να είναι παρόν σε οποιαδήποτε από τις γεωγραφικές περιοχές που ορίζονται στο σημείο 2.1 του εν λόγω παραρτήματος φέροντας επ’ αυτού ένα από τα αλιευτικά εργαλεία που αναφέρονται στο σημείο 4.1 του ιδίου παραρτήματος.
(3)
Το παράρτημα II A επιτρέπει στην Επιτροπή να κατανέμει, βάσει ενισχυμένου προγράμματος κάλυψης παρατηρητών που εκτελείται με συνεργασία μεταξύ επιστημόνων και του αλιευτικού κλάδου, τρεις πρόσθετες ημέρες αλιείας κατά τις οποίες ένα σκάφος μπορεί να είναι παρόν εντός της περιοχής φέροντας επ’ αυτού οποιοδήποτε από τα εργαλεία που αναφέρονται στο σημείο 4.1 του εν λόγω παραρτήματος.
(4)
Την 1η Μαρτίου 2007, η Γερμανία υπέβαλε στην Επιτροπή ενισχυμένο πρόγραμμα κάλυψης παρατηρητών με συνεργασία μεταξύ επιστημόνων και του αλιευτικού κλάδου.
(5)
Το ενδιαφέρον που παρουσιάζει το πρόγραμμα αυτό, το οποίο θα είναι συμπληρωματικό ως προς τις υποχρεώσεις που προβλέπονται στον κανονισμό (ΕΚ) αριθ. 1543/2000 του Συμβουλίου, της 29ης Ιουνίου 2000, περί κοινοτικού πλαισίου συλλογής και διαχείρισης των αλιευτικών δεδομένων άσκησης της κοινής αλιευτικής πολιτικής (2), επιβεβαιώθηκε από την Επιστημονική, Τεχνική και Οικονομική Επιτροπή Αλιείας μετά από διαβούλευση, όπως προβλέπεται στο σημείο 11.3 του παραρτήματος ΙΙ Α του κανονισμού (ΕΚ) αριθ. 41/2007.
(6)
Λαμβανομένου υπόψη του προγράμματος που υποβλήθηκε την 1η Μαρτίου 2007, πρέπει να κατανεμηθούν τρεις πρόσθετες ημέρες παραμονής στη θάλασσα στη Γερμανία για την περίοδο από 1ης Φεβρουαρίου 2007 έως 31 Ιανουαρίου 2008 για τα σκάφη τα οποία συμμετέχουν στο υποβληθέν ενισχυμένο πρόγραμμα κάλυψης παρατηρητών.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής αλιείας και υδατοκαλλιέργειας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για σκάφη που φέρουν σημαία Γερμανίας και συμμετέχουν στο ενισχυμένο πρόγραμμα κάλυψης παρατηρητών που υποβλήθηκε στην Επιτροπή την 1η Μαρτίου 2007, ο μέγιστος αριθμός ημερών, κατά τις οποίες τα σκάφη αυτά μπορούν να είναι παρόντα σε οποιαδήποτε από τις γεωγραφικές περιοχές του σημείου 2.1 του παραρτήματος II A του κανονισμού (ΕΚ) αριθ. 41/2007, όπως εμφαίνεται στον πίνακα Ι του εν λόγω παραρτήματος, αυξάνεται κατά τρεις πρόσθετες ημέρες, εφόσον τα σκάφη φέρουν επ’ αυτών τα αλιευτικά εργαλεία που αναφέρονται στο σημείο 4.1 του εν λόγω παραρτήματος.
Άρθρο 2
1. Επτά ημέρες μετά τη δημοσίευση της παρούσας απόφασης στην Επίσημη Εφημερίδα της Ευρωπαϊκής Ένωσης, η Γερμανία υποβάλλει στην Επιτροπή τον πλήρη κατάλογο των σκαφών που επελέγησαν για τα σχέδια δειγματοληψίας τα οποία σχετίζονται με το ενισχυμένο πρόγραμμα κάλυψης παρατηρητών που αναφέρεται στο άρθρο 1.
2. Μόνο τα σκάφη τα οποία έχουν επιλεγεί για τα εν λόγω σχέδια δειγματοληψίας και έχουν συμμετάσχει στο ενισχυμένο πρόγραμμα κάλυψης παρατηρητών που αναφέρεται στο άρθρο 1 μέχρι τη λήξη του έχουν δικαίωμα στην κατανομή των τριών πρόσθετων ημερών που προβλέπονται στο εν λόγω άρθρο.
Άρθρο 3
Δύο μήνες μετά τη λήξη του ενισχυμένου προγράμματος κάλυψης παρατηρητών που αναφέρεται στο άρθρο 1, η Γερμανία υποβάλλει στην Επιτροπή έκθεση για τα αποτελέσματα του εν λόγω προγράμματος όσον αφορά τα είδη και τις περιοχές που καλύπτονται από αυτό.
Άρθρο 4
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 30 Οκτωβρίου 2007.

Labels: 18
6